Suid-Afrikaners wat land wil verlaat, weggewys by lughawens | Netwerk24
Deur Jana Breytenbach 25 Mei 2020 18:45
Baie Suid-Afrikaners is Sondag by lughawens weggewys, selfs nadat Aaron Motsoaledi, minister van binnelandse sake, Saterdag aangekondig het dat noodsaaklike reise hervat word vir diegene wat wil terugkeer na lande waar hulle werk of studeer.
Motsoaledi het in 'n mediaverklaring gesê Suid-Afrikaners mag slegs vir werk, studie, mediese hulp en om na hul gesinne terug te keer die land verlaat, of as hulle permanente verblyfreg opneem.
Stawende dokumente word benodig.
Volgens Motsoaledi moet Suid-Afrikaners wat in hierdie kategorieë val en aan die kriteria voldoen, e-pos stuur aan Covid19travel@dha.gov.za waarna hulle 'n e-pos-boodskap met toestemming sal ontvang.
Mense wat as 'n groep aansoek doen, kan een e-pos-boodskap stuur met die stawende dokumente vir elke lid van die groep.
Beverley Schäfer, die koördineerder van die groep Locked in South Africans (Lisa), het gesê hoewel die toegewing 'n groot oorwinning vir hulle is, is daar steeds mense wat verhoed word om te kan vlieg.
Netwerk24 het Vrydag berig baie Suid-Afrikaners wat oorsee woon en werk, kan die einde van die maand sonder 'n inkomste sit as die regering hulle nie help nie.
'n Groep van 3 500 Suid-Afrikaners,wat sedert die staat van inperking afgekondig is in Suid-Afrika vasgekeer is, het hulle by Lisa aangesluit.
Hulle het met die regering probeer onderhandel en nadat hulle geen terugvoering ontvang het nie, is 'n dringende saak by die hooggeregshof in Pretoria ingedien.
Baie van die lede het werkgeleenthede in die buiteland gekry en het alles in Suid-Afrika opgegee. Sommiges is in die proses om te immigreer en die gesinne sit nou sonder 'n huis, inkomste of mediese fonds.
Motsoaledi het Saterdag nadat die saak by die hof ingedien is sy aankondiging gemaak. Schäfer sê egter dit het nie 'n verskil gemaak nie, want baie mense wat Sondag reg was om die land te verlaat, is gekeer omdat die regulasies nie in die Staatskoerant gepubliseer is nie.
Kaartjies kan tot R100 000 kos en Schäfer werk saam met internasionale lugdienste asook plaaslik gehuurde vliegtuie om vlugte te kry sodat mense die land kan verlaat.
Adrian Roos, DA woordvoerder oor binnelandse sake, het in 'n verklaring gesê dit is 'n groot probleem en kan tot vyf dae neem om dit te publiseer. En dan is dit dalk te laat.
Hy het Motsoaledi gevra om hierdie riglyne dringend amptelik te publiseer.
Roos het e-pos gestuur na die adres wat Motsoaledi Saterdag verskaf het, maar steeds die ou riglyne ontvang.
"Nog 'n outomatiese e-posboodskap het aangedui die mense wat wil reis, kan vyf dae wag vir 'n besluit. Dit beteken die Suid-Afrikaners is steeds nie vry om die land te verlaat nie."
Roos sê as die bedoeling is om tot 1 Junie te wag voordat hierdie maatreëls in werking tree, kan dit minstens twee weke neem voordat enigiemand die land kan verlaat.
Volgens Roos moet daar niks wees wat dié mense keer om die land te verlaat as hul dokumentasie in orde is nie.